《题延月楼》
元代·许谦

崦嵫税驾红尘息，玉镜飞空天地白。婵娟先得何处多，齐云晕地高百尺。

清光无私照寰海，举头千里明长在。主人欲擅四时秋，夜夜掀帘为延待。

人生见月几圆缺，今昔人殊同此月。人迷梦觉月晦明，终古相摩宁暂歇。

倚阑清啸酒莫迟，铜壶催晓轮易敧。

作者简介：（1270—1337）金华人，字益之，号白云山人。幼孤，力学。从金履祥学，尽得其奥。教授乡里，不应辟举。居东阳八华山，学者争往从之。四方之士，以不及门为耻。或访以典礼政事，闻者无不厌服。卒谥文懿。有《读书传丛说》、《诗名物钞》、《白云集》等。